b'\n_START_ARTICLE_\nZelig\n_START_SECTION_\nVastaanotto\n_START_PARAGRAPH_\nZelig sai kaksi Oscar-, kaksi Golden Globe- ja viisi Bafta-palkintoehdokkuutta muttei yht\xc3\xa4\xc3\xa4n voittoa. Festivaaleilla se palkittiin muun muassa Venetsian elokuvajuhlien parhaana._NEWLINE_Elokuvakerhojen liiton Projektio-lehdess\xc3\xa4 suomalaiskriitikot \xc3\xa4\xc3\xa4nestiv\xc3\xa4t Zeligin vuoden 1984 toiseksi parhaaksi ensi-iltaelokuvaksi Francesco Rosin Kolmen veljeksen j\xc3\xa4lkeen. Helsingin Sanomien Matti Salo kirjoitti elokuvasta laajan jutun noin kuukautta sen Suomen-ensi-illan j\xc3\xa4lkeen. H\xc3\xa4nest\xc3\xa4 Zelig oli Allenin siihen asti omintakeisin ty\xc3\xb6 ja todella onnistunut tuotos Manhattanin j\xc3\xa4lkeisten \xe2\x80\x9dsekoilujen\xe2\x80\x9d Stardust Memories ja Kes\xc3\xa4y\xc3\xb6n seksikomedia j\xc3\xa4lkeen. Saman lehden Mikael Fr\xc3\xa4nti kirjoitti elokuvan tv-esityksen alla 1994 Zeligist\xc3\xa4: \xe2\x80\x9dMit\xc3\xa4\xc3\xa4n n\xc3\xa4in j\xc3\xa4risytt\xc3\xa4v\xc3\xa4n selv\xc3\xa4piirteist\xc3\xa4 ja t\xc3\xa4ydellist\xc3\xa4 Allen ei ehk\xc3\xa4 ole luonut aikaisemmin eik\xc3\xa4 my\xc3\xb6hemmin.\xe2\x80\x9d Filmgoer-verkkojulkaisun Aleksi Salosen mielest\xc3\xa4 Zelig on postmodernin elokuvan ehdoton klassikko: \xe2\x80\x9dZelig osoittaa k\xc3\xa4yt\xc3\xa4nn\xc3\xb6ss\xc3\xa4 miten dokumentin muotokieli on sen uskottavuuden tae, ei sis\xc3\xa4lt\xc3\xb6. Se todistaa l\xc3\xa4hes vastustamattomasti dokumenttielokuvan totuuden konstruoituneisuuden ja valaisee historiaa kertomuksena, jonka k\xc3\xa4\xc3\xa4nteet ovat kaikkea muuta kuin objektiivisia tosiasioita.\xe2\x80\x9d_NEWLINE_Allen mainitsi vuoden 2010 haastattelussa Zeligin aikaj\xc3\xa4rjestyksess\xc3\xa4 vanhimpana suosikkinaan omien elokuviensa joukosta. Muut olivat Kairon purppuraruusu (1985), Miehi\xc3\xa4 ja vaimoja (1992), Luotisade Broadwaylla (1994), Match Point (2005) ja Vicky Cristina Barcelona (2008).'